Rangers wys wie is baas | Netwerk24
Rangers wys wie is baas
Lee-Grant Fortuin van Rangers (groen) breek deur Young Standards se verdediging om met vier drieë te spog.Foto: Ernest Kilowan
Paarl Rangers het verlede Saterdag Young Standards in Faurestraatstadion 42-23 geklop.
Rangers het reg van die begin af aanvallende rugby gespeel en is ook so beloon met die eerste punte deur die knap onderkaptein, Lee-Grant Fortuin, wat onder die pale gaan druk het.
Fortuin het verras deur vier drieë te druk en is ook as speler van die wedstryd aangewys.
Spelers wat uitgeblink het was onder andere die kaptein, Kurt Andries, Morne Williams en die ervare Oswald Thomas.
Agterlangs was Lee-Grant Fortuin en Gussie Farmer asook Emilio Jacobs die uitblinkers.
Die Rangers-span, wat hierdie seisoen aantreklike rugby speel, lê op die oomblik boaan die puntelys ná slegs twee wedstryde, maar sien uit na ’n taai liga wat hulle graag hierdie jaar in hul feesjaar sal wil wen.
Opkomende wedstryde teen veral Allandale en Blues behoort ’n ware uitdaging en toets te wees vir die span van Rangers.
Een van die spelers om voor uit te kyk, is veral Carlon Carolissen.
Die span is sedert sy vriendskaplike wedstryde nog onoorwonne.• Rangers se tweede span wen 14-5 en die derdes wen 15-5. Eerskomende naweek het al die klubs ’n loslootjie a.g.v. Paasnaweek.